钦定古今图书集成/明伦汇编/闺媛典/第115卷 > 贞妇郭丑小传 前人
## 钦定古今图书集成/明伦汇编/闺媛典/第115卷 > 贞妇郭丑小传 前人

郭氏丑，字道安，六合人也。美姿容，其父彬授之诗《书》，
辄通大旨。母刘氏得疫疾，诸弟妹尚幼，无所倚赖。道
安上扶掖母氏起居，下抚孩穉，漱澣纫缀之事皆亲
之。冬盛寒，灯火萧然，持书恒至夜半不休，且不乐靡
丽，身衣纨素同绮绣，女偕坐，不视也。彬绝爱之，不肯
归凡子。同里郑元来求婚，彬激曰：“尔能从师攻文辞，
即可尔。”元乃力学。道安年十九，竟妻元。妇道甚修，誉
起一乡。元间以《古列女传》难之，道安曰：“某女事如此，
其女事如彼，一一举之无　　漏文。”元不能屈，因加进学
功。其父让滋不悦，痛绳之，元悒悒不乐。道安曰：“子但
尽诚尽孝，他非所知也，瞽叟底豫之言不闻耶？”元释
然，不知其父意别有在也。后见侵，道安厉色叱之去，
弹指出血曰：“父误我，父误我，不幸遇此，唯有一死尔。”
媵人劝曰：“何不告夫君知之？”道安曰：“吾苟白其故，父
子何面目相见耶？”媵曰：“此人伦之变，宜走诉父母，使
知所忌，不敢肆。”道安曰：“祗扬恶声，无益也，不如死之
为。”安日向中，道安潜出，沉于河，时洪武十年七月十
七日也。彬闻之悲，欲无生，瘗于扬子西沙清水潭上。
一夕，元梦其来，车马仪卫甚都，且曰：“妾今在长芦水
府，掌钩考人问善恶，念子索居，故一来耳，不可久留
也。”言毕，飒然如风雨而去。次夕，其姑梦亦如之。长芦
在六合城南二十五里云。史氏曰：郭氏素称《诗》《礼》之
家，妇人女子亦有异于人。彬之姑真适许士瞻，生一
女，而士瞻死，年始二十三耳；今垂五十，节操凛然；而
道安又贞烈如此，诚可敬仰。传言“忠节之人，殁必为
神明。”长芦之事虽近诬，亦不敢谓决无是理也。呜呼！
《新台》之什，孔子删诗而不削者，其垂训远矣哉！